Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2020/C 73/08)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE

„Ribera del Duero“

Referenčna številka: PDO-ES-A0626-AM04

Datum obvestila: 20. 11. 2019

OPIS ODOBRENIH SPREMEMB IN RAZLOGI ZANJE

1. Vključitev belih vin in izraza „clarete“ (oddelek 2 specifikacije in točka 1.4 enotnega dokumenta)

Opis in razlogi

Vključitev belih vin kot proizvoda, ki ga zajema ZOP „Ribera del Duero“, in vključitev sinonima „clarete“ za opis vin rosé, da bi bila uspešnejša na trgu.

Nadzorni svet meni, da je bilo pri proizvodnji belih vin na območju, zlasti v zadnjih 20 letih in predvsem na osnovi domače sorte albillo mayor, pridobljenih dovolj izkušenj, da se lahko v ZOP „Ribera del Duero“ vključijo tudi ti proizvodi.

Osnutek pravil za njihovo vključitev, h kateri je pozival tudi sektor, je nadzorni svet pripravil na podlagi želje po ohranitvi zgodovinskih nasadov teh belih sort vinske trte na območju ter njihove genetske raznovrstnosti, vpliva medijev in tržnega uspeha teh vin.

Zdaj to vrsto belega vina, ki temelji na sorti albillo mayor, trži že vsaj 25 vinskih kleti, običajno pod ZGO „Vino de la Tierra de Castilla y León“, pri čemer so zelo uspešne (pet vin albillo mayor je na seznamih prestižne publikacije The Wine Advocate doseglo več kot 91 točk).

Na podlagi prošenj gospodarskih subjektov, ki želijo ohraniti uporabo tradicionalne besede, ki vina na območju opredeljuje po njihovi barvi, je bila sprejeta odločitev o vključitvi izraza „clarete“ za opis vin rosé. Ta odločitev ne vključuje sprememb pogojev ali proizvodnih praks.

Vrsta spremembe: običajna

Bela vina in vina „clarete“ (gre za isto vrsto kot pri vinih rosé, vendar se na tem območju tradicionalno uporablja ime, ki se nanaša na njihovo barvo in je uveljavljeno v nacionalni zakonodaji o označevanju) so vključena v kategorijo vin, ki je še naprej edina kategorija, odobrena v specifikaciji proizvoda. S to spremembo se ne spreminja, doda ali črta nobena kategorija vina. Zato sprememba ne spada v nobeno od kategorij iz člena 14(1) Uredbe (EU) 2019/33.

2. Opis fizikalno-kemijskih lastnosti belih vin (oddelek 2 specifikacije in točka 1.4 enotnega dokumenta)

Opis in razlogi

Opredelitev analitskih lastnosti, ki jih morajo imeti bela vina, da izpolnjujejo specifikacije proizvoda in so torej lahko zajeta v ZOP „Ribera del Duero“.

Za vključitev te nove vrste vina je treba opredeliti njegove fizikalno-kemijske lastnosti, in sicer vsaj v skladu s členom 20 Izvedbene uredbe Komisije (EU) 2019/34 z dne 17. oktobra 2018 o določitvi pravil za uporabo Uredbe (EU) št. 1308/2013 Evropskega parlamenta in Sveta v zvezi z vlogami za zaščito označb porekla, geografskih označb in tradicionalnih izrazov v vinskem sektorju, postopkom ugovora, spremembami specifikacij proizvoda, registrom zaščitenih imen, preklicem zaščite in uporabo simbolov ter Uredbe (EU) št. 1306/2013 Evropskega parlamenta in Sveta v zvezi z ustreznim sistemom pregledov.

Vrsta spremembe: običajna

S to spremembo se spreminjajo fizikalno-kemijske lastnosti, vendar se končni proizvod ne spremeni bistveno, saj ohrani lastnosti in profil, ki so opisani v oddelku o povezavi ter so rezultat medsebojnega vpliva naravnih in človeških dejavnikov. Ta sprememba tako ne spada v nobeno od kategorij iz člena 14(1) Uredbe (EU) 2019/33.

3. Ponovna opredelitev organoleptičnih lastnosti (oddelek 2 specifikacije in točka 1.4 enotnega dokumenta)

Opis in razlogi

Nova opredelitev organoleptičnih parametrov, ki jih morajo različne kategorija vina izpolnjevati, da so zajete v ZOP „Ribera del Duero“. Z njo bo zagotovljena boljša uskladitev s sedanjimi tehnikami senzorične analize.

Vključitev organoleptičnih lastnosti, ki jih morajo izpolnjevati bela vina, zajeta v ZOP.

Izkušnje, ki jih je nadzorni svet pridobil v okviru projekta, povezanega z razvojem analitičnega orodja za standardizacijo senzorične analize, ki jo izvajajo komisije za degustacijo za ZOP Kastilje in Leona, ki ga je financiral EKSRP, so spodbudile natančnejšo opredelitev različnih vrst proizvodov in vključitev številnih uvodnih opredelitev za jasnejšo razlago. S to spremembo se zlasti želi izboljšati opis lastnosti, ki jih mora imeti posamezna vrsta vina, pa tudi olajšati uporabo sistema senzorične analize, ki se trenutno razvija in je v skladu s standardom UNE-EN ISO/IEC 17025:2017.

Za opis belih vin se uporabljajo podatki iz navedenega poročila (ki vključuje nekatere ustrezne sklice) ter opisi, ki so bili v zadnjih letih zbrani o tej vrsti vina, s katero imajo na območju veliko izkušenj, med drugim tudi v oddelku nadzornega sveta za raziskovanje in preskušanje.

S tem se lastnosti proizvoda ne spremenijo, ampak se zagotovi podrobnejši opis v skladu z novimi tehnikami senzorične analize.

Vrsta spremembe: običajna

S to spremembo se spreminjajo organoleptične lastnosti, vendar se zaščiteni proizvod ne spremeni bistveno, saj ohrani lastnosti in profil, opisane v oddelku o povezavi, ki so rezultat medsebojnega vpliva naravnih in človeških dejavnikov. Ta sprememba tako ne spada v nobeno od kategorij iz člena 14(1) Uredbe (EU) 2019/33.

4. Revizija pridelovalnih praks (oddelek 3(a) specifikacije in točka 1.5.1 enotnega dokumenta)

Opis in razlogi

Opredelitev najmanjšega deleža naravnega alkohola, ki ga mora imeti sorta albillo mayor, iz katere se proizvajajo zaščitena vina.

Glede na to, kako pomembna je za to vrsto vina svežina, ter ob upoštevanju izkušenj in poročil Inštituta kmetijske tehnologije Kastilje in Leona (Instituto Tecnológico Agrario Castilla y León – ITACyL) o tej sorti med klonsko selekcijo za albillo mayor je bila sprejeta odločitev, da se določi minimalni prag za izpolnjevanje tega parametra pri 17,9 °Brix (10,5 °Beaumé). Na to odločitev so vplivali tudi trend svežine vin na trgu za to vrsto belega vina in izrazite podnebne razlike med letniki.

Sprejeta je bila tudi odločitev, da se parametri izrazijo v stopinjah Brix, saj je to prednostna izbira pri določanju nadzornih nalog v zvezi s trgatvijo.

Vrsta spremembe: običajna

S to spremembo se spreminjajo samo začetni pogoji za surovino. Zaščiteni proizvod se ne spremeni bistveno, saj ohrani lastnosti in profil, opisane v oddelku o povezavi, ki so rezultat medsebojnega vpliva naravnih in človeških dejavnikov. Ta sprememba tako ne spada v nobeno od kategorij iz člena 14(1) Uredbe (EU) 2019/33.

5. Sprememba pogojev proizvodnje: donos pri stiskanju (oddelek 3(b) specifikacije in točka 1.5.1 enotnega dokumenta)

Opis in razlogi

Povečanje donosa pri stiskanju s 70 litrov za vsakih 100 kg grozdja na 72 litrov za vsakih 100 kg grozdja.

V zadnjih letih se je zaradi novih tehnologij v vinskih kleteh in na področju hlajenja ter uporabe vakuumskih filtrov za razvrščanje mošta povečala uporaba grozdnega soka, ne da bi to povzročilo negativne pritiske na kakovost. Rezultat sta večji donos in ista raven kakovosti, določena v specifikaciji proizvoda.

Vrsta spremembe: običajna

S to spremembo se zaščiteni proizvod ne spremeni bistveno, saj ohrani lastnosti in profil, opisane v oddelku o povezavi, ki so rezultat medsebojnega vpliva naravnih in človeških dejavnikov. Ta sprememba tako ne spada v nobeno od kategorij iz člena 14(1) Uredbe (EU) 2019/33.

6. Pogoji in obdobja staranja (oddelek 3(b) specifikacije in točka 1.5.1 enotnega dokumenta)

Opis in razlogi

Pravila o pogojih in obdobjih staranja se prestavijo iz oddelka 8 v oddelek 3, saj se zdi tako ustrezneje.

Pravila o pogojih in obdobjih staranja se ne spremenijo, spremeni se samo to, da se prestavijo iz točke 8(b)(3) – Pravila o označevanju, v katero so bila vključena kot pravila o uporabi tradicionalnih pogojev in neobveznega označevanja, v točko 3(b)(3) – Posebni enološki postopki, Pogoji staranja.

Ta priložnost se je izkoristila za vključitev pojasnila o izračunu obdobij staranja, tako da se tovrstna obdobja, določena v tem oddelku, v nobenem primeru ne smejo začeti računati pred 1. oktobrom leta trgatve. Poleg tega se najkrajše obdobje staranja, ki je potrebno, da se lahko uporabita tradicionalna izraza „RESERVA“ in „GRAN RESERVA“, računa od dne, ko se serija vina pretoči v hrastove sode.

Uporablja se tudi pravilo o največji prostornini sodov, ki se šteje za ustrezno za kakovost končnega proizvoda (330 za tradicionalna izraza in 600 za „roble/barrica“).

Vrsta spremembe: običajna

Ta sprememba pomeni samo spremembo odstavka in pojasnilo. Ne zajema bistvene spremembe zaščitenega proizvoda, ki ohrani lastnosti in profil, opisane v oddelku o povezavi, ki so rezultat medsebojnega vpliva naravnih in človeških dejavnikov. Ta sprememba tako ne spada v nobeno od kategorij iz člena 14(1) Uredbe (EU) 2019/33.

7. Sprememba omejitev proizvodnje vina: sortna sestava rdečih vin (oddelek 3(c) specifikacije in točka 1.5.1 enotnega dokumenta)

Opis in razlogi

Nova opredelitev sortne sestave rdečih vin, ki jih zajema ZOP „Ribera del Duero“, v skladu s katero se lahko uporaba sorte red grenache poveča na do 25 %, saj gre za sorto, ki je na trgu vse bolj cenjena.

Sprejeta je bila odločitev, da se dovoljen delež odobrene sorte red grenache poveča do dovoljenega deleža za druge odobrene rdeče sorte. Ta sprememba se vključi na zahtevo sektorja, ki meni, da so odtenki sorte koristni, vendar ne vpliva na njeno uporabo, saj se ohranja najmanj 75-odstotni delež sorte tempranillo ali tinto fino ali tinta del país. Številni gospodarski subjekti to sorto uporabljajo vse pogosteje. Poudarjajo, da strokovnjaki za vino tem vinom podeljujejo visoke ocene, med drugim tudi vinom, ki zaradi velikih deležev te sorte v sestavi ne izpolnjujejo meril za zaščito. Sorta red grenache se tradicionalno pogosto uporablja v rdečih vinih s tega območja. To dokazuje njen zgodovinski značaj in povezavo z regijo.

Poleg tega so parcele na območju, zasajene s sorto red grenache, pravi vir genotipske raznovrstnosti, saj so rezultat masalne selekcije, ki se je izvajala več generacij, na ta način pa so se popolnoma prilagodile ozemlju. Nadzorni svet želi to vrednoto na območju ohraniti in okrepiti, predvsem tako, da bi pridobil sredstva za boj proti spreminjajočim se razmeram, zlasti globalnemu segrevanju.

Glede na sedanje povpraševanje na trgu po vinih z večjo svežino je koristno, da se ta sorta uporablja v večjem obsegu, saj bodo iz nje najverjetneje proizvedena takšna vina.

Vrsta spremembe: običajna

S to spremembo se zaščiteni proizvod ne spremeni bistveno, saj ohrani lastnosti in profil, opisane v oddelku o povezavi, ki so rezultat medsebojnega vpliva naravnih in človeških dejavnikov. Ta sprememba tako ne spada v nobeno od kategorij iz člena 14(1) Uredbe (EU) 2019/33.

8. Sprememba omejitev proizvodnje vina: sortna sestava belih vin (oddelek 3(c) specifikacije in točka 1.5.1 enotnega dokumenta)

Opis in razlogi

Določitev deležev sort, ki jih morajo dosegati zaščitena bela vina. To se nanaša zlasti na glavno sorto albillo mayor.

Bela vina, ki jih proizvajajo registrirani gospodarski subjekti in so vse bolj prisotna na trgu, niso pa zajeta v označbi porekla, imajo velik delež domače sorte albillo mayor. Določitev 75-odstotnega deleža glavne sorte bi bil zadovoljiv način, da se to upošteva, pri čemer se uporabi ista obrazložitev kot pri rdečih vinih na območju, za katera je določen minimalni delež 75 % sorte tempranillo.

Ne glede na navedeno je v prvi prehodni določbi veljavne uredbe o označbi porekla „Ribera del Duero“ in njenem nadzornem svetu določeno:

Prvič, v skladu s tretjo prehodno določbo odloka z dne 21. julija 1982 lahko nadzorni svet odobri proizvodnjo zaščitenih vin iz grozdja iz vinogradov na območju proizvodnje, v katerih je mešanica sort, če prevladujejo sorte, odobrene v skladu z navedeno uredbo.

Drugič, proučiti je treba prihodnje spremembe specifikacije, da se vključijo nove vrste vina. Zato je ustrezno zagotoviti tipične lastnosti domače sorte ter možnost, da se v vina vključijo druge tradicionalne sorte, če bo to upravičeno s prihodnjimi tehničnimi študijami.

V zvezi s tem je treba dodati, da so vina, ki se proizvajajo in temeljijo na sorti albillo mayor, dana na trg kot kakovostna nišna vina in na splošno dosegajo visoke cene vin te kategorije, zaradi česar gre za vrhunska bela vina.

Vrsta spremembe: običajna

Zgoraj je bilo pojasnjeno, da vključitev belih vin ne pomeni spremembe na ravni EU. Po njihovi vključitvi bodo določena pravila o proizvodnji in omejitvah za ohranitev ključnih lastnosti vin s tega območja. Ta sprememba tako ne spada v nobeno od kategorij iz člena 14(1) Uredbe (EU) 2019/33.

9. Revizija geografskega območja (oddelek 4 specifikacije in točka 1.6 enotnega dokumenta)

Opis in razlogi

Revizija geografskega območja.

Razmejeno območje se ne spremeni. Edine posodobitve se nanašajo na imena krajev, ki jih zajema, saj so se po uvedbi označbe porekla spremenili meje občin in lokalni organi.

Vrsta spremembe: običajna

Območje se ne spremeni, spremeni se le besedilo odstavka.

10. Vključitev zgornje meje za donose na hektar sorte abillo mayor (oddelek 5 specifikacije in točka 1.5.2 enotnega dokumenta)

Opis in razlogi

Opis in razlogi: vključitev največje dovoljene proizvodnje sorte albillo mayor na hektar, in sicer 9 500 kg/ha.

Čeprav se lahko rodovitnost sort na območju Ribera del Duero razlikuje, je iz študij, ki jih je ITACyL izvedel med klonsko selekcijo sorte albillo mayor, razvidno, da je meja 9 500 kg/ha razumna za proizvodnjo te sorte, iz česar sledi, da je vključena v specifikacijo proizvoda na tem območju.

Tudi iz izkušenj je razvidno, da je številka, ki jo je določil ITACyL, ustrezna, ker je običajno treba na podlagi trenutno veljavne zgornje meje proizvodnje odrezati veliko grozdov, saj se lahko v zvezi s trenutno zaščitenimi vini uporabijo le za pridelavo rdečin vin in vin rosé.

Ta zgornja meja je višja od prejšnje in je posledica vključitve belih vin, ki temeljijo na tej sorti, v specifikacijo proizvoda. Pri njih je iskana izrazita svežina, ki pa jo je na podlagi prejšnje zgornje meje za proizvodnjo te sorte težje doseči.

Vrsta spremembe: običajna

Določiti je treba največji donos na hektar za sorto albillo mayor, ki se uporablja zlasti za proizvodnjo belih vin. Ta sprememba tako ne spada v nobeno od kategorij iz člena 14(1) Uredbe (EU) 2019/33.

11. Vključitev sorte albillo mayor kot glavne sorte (oddelek 6 specifikacije in točka 1.7 enotnega dokumenta)

Opis in razlogi

Opis in razlogi: sorta albillo mayor se šteje za glavno sorto, saj je bila na tem območju to od nekdaj izjemna bela sorta.

Vključitev belih vin v specifikacijo mora biti povezana s tem, da je sorta albillo mayor temeljna. Ta sorta se mora zato šteti za primarno sorto in ne le za odobreno sorto.

Razlogov za to, da mora biti sorta albillo mayor glavna sorta za proizvodnjo belih vin na območju Ribera del Duero, je več:

— prvič, je edina bela sorta, odobrena na tem območju;

— drugič, je glavna sorta belih vin, ki jih tržijo registrirane vinske kleti ter katerih uspeh na trgu in med vinskimi kritiki povečuje zanimanje zanje;

— tretjič, je najbolj tradicionalna in značilna sorta, ki se goji na zaščitenem območju. Lastnosti belih vin so zato tesno povezave s to sorto, ki jo je posledično treba priznati kot glavno sorto za proizvodnjo belih vin na območju Ribera del Duero.

Glede na navedeno se zdi, da je najprimernejši način vključitve belih vin tega območja določitev sorte albillo mayor kot glavne sorte, s čimer se zagotovi, da vina na tem območju ohranijo tradicionalne lastnosti.

Z zgodovinskega vidika sorta albillo mayor v vinogradih v tej regiji že od nekdaj sobiva s sorto tempranillo. Dejansko obe sorti določata karakter vin območja Ribera del Duero.

Vrsta spremembe: običajna

Sorta albillo mayor, ki se uporablja zlasti za proizvodnjo belih vin, je že dolgo odobrena in je na tem območju izjemna bela sorta. Ne gre za spremembo, ampak zgolj za priznanje navedenega. Ta sprememba tako ne spada v nobeno od kategorij iz člena 14(1) Uredbe (EU) 2019/33.

12. Vključitev izjeme za zgodovinske manjšinske sorte (oddelek 6 specifikacije)

Opis in razlogi

Vključitev grozdja iz zgodovinskih vinogradov med zajeta vina.

Uporaba nekaterih precej manjšinskih sort, zmešanih z glavnimi sortami, je tradicija že dolga leta, tudi v obdobju po uvedbi označbe porekla za območje v primeru vin rosé/„clarete“ (del posebnih pravil, ki so obstajala pred pripravo osnutka specifikacije).

Parcele na območju, zasajene z različnimi zgodovinskimi sortami, so tudi pomemben vir genetske raznovrstnosti, saj so rezultat masalne selekcije, ki se je izvajala več generacij, na ta način pa so se ustrezno prilagodile ozemlju. Poleg tega želi nadzorni svet to tradicionalno vrednoto na območju ohraniti in okrepiti, predvsem zaradi uspešnega soočanja s spreminjajočimi se razmerami, zlasti z globalnim segrevanjem.

Hkrati se na trgu povprašuje po vinih z večjo svežino in razponom kompleksnih odtenkov. Iz tega je razvidno, da bi se lahko te sorte uporabljale v večjem obsegu, k čemer gospodarski subjekti pogosto pozivajo.

Vrsta spremembe: običajna

Ta sprememba ne pomeni bistvene spremembe lastnosti proizvoda, ki ohranja prepoznavne lastnosti, pojasnjene v oddelku o povezavi. Namen je tradicionalne prakse in možnosti, ki jih zagotavljajo sorte, prinesene na območje, združiti z novimi trendi na področju proizvodnje vina, da bi se ustvaril proizvod najvišje kakovosti, ki zadovoljuje sedanji okus potrošnikov. Ta sprememba tako ne spada v nobeno od kategorij iz člena 14(1) Uredbe (EU) 2019/33.

13. Posodobitev besedila o povezavi (oddelek 7 specifikacije in točka 1.8 enotnega dokumenta)

Opis in razlogi

Minimalne spremembe besedila o povezavi, da se pojasnijo nekateri pojmi in utemeljijo predlagane spremembe.

Predlagane spremembe specifikacije za ZOP „RIBERA DEL DUERO“ ne pomenijo bistvene spremembe povezave in je ne ogrožajo. Vendar je potrebna revizija, da se pojasni nekaj pojmov in zlasti poudari, da so zadevne spremembe utemeljene in ne prekinjajo vzročne povezave.

Vrsta spremembe: običajna

To ni bistvena sprememba, ampak le ustreznejše besedilo. Ta sprememba tako ne spada v nobeno od kategorij iz člena 14(1) Uredbe (EU) 2019/33.

14. Sprememba oddelka 8 – druge veljavne zahteve (oddelek 8 specifikacije in točka 1.9 enotnega dokumenta)

Opis in razlogi

Spremembe oddelka 8 – Druge veljavne zahteve; z njimi se posodablja pravni okvir in pojasnijo nekateri elementi, kot so obveznost vključitve v evidence, izjeme glede načina uporabe donosa, utemeljitev stekleničenja pri viru in navedbe o označevanju. Uvedena je tudi možnost uporabe imen krajev kot manjših geografskih lokacij.

Ta odstavek je bil dejansko v celoti revidiran, da bi se pojasnili nekateri vidiki, ki prej niso bili dovolj jasni. Besedilo je zdaj bolj usklajeno z veljavnimi pravili.

Možnost označevanja imena manjše geografske lokacije pomeni, da je mogoče vključiti imena občin in lokalnih organov (naselij) na geografskem območju. To je odgovor na poziv sektorja, saj je za sodobne potrošnike vse pomembneje, da poznajo poreklo proizvoda.

Meje imen krajev so natančne, saj gre za upravne enote.

Vrsta spremembe: običajna

Predlagane spremembe tega odstavka ne vključujejo sprememb imena, ki zaščiti, niti novih omejitev glede trženja. Ta sprememba tako ne spada v nobeno od kategorij iz člena 14(1) Uredbe (EU) 2019/33.

15. Posodobitev točke 9(b) – nadzor specifikacije: naloge spremljanja (oddelek 9(b) specifikacije)

Opis in razlogi

Opis in razlogi: posodobitev odstavka o nalogah spremljanja.

V skladu s postopkom certificiranja za standard UNE-EN-ISO 17065, v katerega je vključen nadzorni organ, je potrebna revizija tega odstavka, da bo skladen z načeli iz tega standarda.

Vrsta spremembe: običajna

Ta sprememba ne spada v nobeno od kategorij iz člena 14(1) Uredbe (EU) 2019/33.

ENOTNI DOKUMENT

1. Ime proizvoda

„Ribera del Duero“

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

„VINO TINTO JOVEN“, „JOVEN ROBLE“

„JOVEN“ (brez staranja ali s staranjem in/ali alkoholnim vrenjem v sodu, krajšim od treh mesecev).

Videz: čist videz z vsaj srednjo intenzivnostjo barve in odtenki od škrlatno rdeče do vijolično rdeče.

Aroma: srednje močna prisotnost arom rdečega in/ali svežega črnega sadja.

Okus: uravnotežen in svež okus zaradi vsebnosti kislin, lahko ali srednje polno telo. Vsaj kratek pookus.

„JOVEN ROBLE“ (s staranjem in/ali alkoholnim vrenjem v sodu, daljšim od treh mesecev).

Videz: čist videz z vsaj srednjo intenzivnostjo barve in odtenki od škrlatno rdeče do vijolično rdeče.

Aroma: prisotnost arom rdečega in/ali svežega črnega sadja skupaj z aromami, nastalimi zaradi staranja v sodih iz hrastovine.

Okus: uravnotežen in svež okus zaradi vsebnosti kislin, najmanj srednje polno telo. Vsaj kratek pookus.

V vsakem primeru morajo biti fizikalno-kemijski parametri, določeni v tem odstavku, v skladu z mejami iz pravil EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 11,5 Najnižja vsebnost skupnih kislin 4 grami na liter, izraženi kot vinska kislina Najvišja vsebnost hlapnih kislin (v miliekvivalentih na liter) (*1) 0,833 Najvišja vsebnost skupnega žveplovega dioksida (v miligramih na liter) 150

„CRIANZA“

Videz: čist videz z vsaj srednjo intenzivnostjo barve in odtenki od granatno rdeče do vijolično rdeče. Brez ogljikovega dioksida.

Aroma: vsaj srednje močna prisotnost arom rdečega in/ali svežega črnega sadja skupaj z aromami, nastalimi zaradi staranja v sodih iz hrastovine.

Okus: uravnotežen, z ustrezno svežino kislin ter srednje polnim do krepkim telesom in srednje dolgim do dolgim pookusom.

V vsakem primeru morajo biti fizikalno-kemijski parametri, določeni v tem odstavku, v skladu z mejami iz pravil EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 11,5 Najnižja vsebnost skupnih kislin 4 v miliekvivalentih na liter Najvišja vsebnost hlapnih kislin (v miliekvivalentih na liter) (*2) 0,833 Najvišja vsebnost skupnega žveplovega dioksida (v miligramih na liter) 150

RDEČE VINO „RESERVA“ IN „GRAN RESERVA“ TER DRUGA RDEČA VINA, STAREJŠA OD DVEH LET

„RESERVA“ IN „GRAN RESERVA“

Videz: čist ali rahlo moten videz z vsaj srednjo intenzivnostjo barve in odtenki od opečnato rdeče do vijolično rdeče. Brez ogljikovega dioksida.

Aroma: srednje intenzivne arome, nastale zaradi staranja v hrastovini, z morebitno prisotnostjo arom sadnih kompotov, ne pa svežega sadja.

Okus: uravnotežen, z zadostno vsebnostjo kislin ter srednje polnim do krepkim telesom in srednje dolgim do dolgim pookusom.

DRUGA VINA, STARANA DLJE KOT DVE LETI (s staranjem ali alkoholnim vrenjem v sodu, daljšim od treh mesecev)

Videz: čist ali rahlo moten videz z vsaj srednjo intenzivnostjo barve in odtenki od opečnato rdeče do vijolično rdeče.

Aroma: prisotnost arom, nastalih zaradi staranja v hrastovini.

Okus: uravnotežen, z zadostno vsebnostjo kislin ter srednje polnim do krepkim telesom in srednje dolgim do dolgim pookusom.

V vsakem primeru morajo biti fizikalno-kemijski parametri, določeni v tem odstavku, v skladu z mejami iz pravil EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 11,5 Najnižja vsebnost skupnih kislin 4 grami na liter, izraženi kot vinska kislina Najvišja vsebnost hlapnih kislin (v miliekvivalentih na liter) (*3) 0,833 Najvišja vsebnost skupnega žveplovega dioksida (v miligramih na liter) 150

ROSÉ/„CLARETE“

Nestarano:

Videz: bister, z odtenkom, ki sega od barve lupine čebule do malinasto rožnate, ter morebiti z nekaj sivimi odtenki na dnu steklenice.

Aroma: prisotnost arom rdečega sadja in/ali drugega sadja.

Okus: uravnotežen in svež s povprečno ali veliko vsebnostjo kislin in lahkim ali srednje polnim telesom.

Starano:

Videz: bister, z odtenkom, ki sega od barve lupine čebule do malinasto rožnate, ter morebiti z nekaj sivimi odtenki na dnu steklenice.

Aroma: prisotnost arom svežega rdečega sadja ali rdečega sadja v kompotu in/ali drugega sadja skupaj z aromami, nastalimi zaradi staranja v hrastovini. Prisotnost aroma sadja pri vinih „reserva“ in „gran reserva“ ni nujna.

Okus: uravnotežen in svež s povprečno ali veliko vsebnostjo kislin in lahkim ali srednje polnim telesom.

V vsakem primeru morajo biti fizikalno-kemijski parametri, določeni v tem odstavku, v skladu z mejami iz pravil EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 11 Najnižja vsebnost skupnih kislin 4,3 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) (*4) 0,833 Najvišja vsebnost skupnega žveplovega dioksida (v miligramih na liter) 180

BELA VINA

Nestarano:

Videz: čist videz slamnato rumene barve različnih intenzivnosti.

Aroma: prisotnost arom drugega sadja. Opazni so lahko rastlinski odtenki.

Okus: uravnotežen in svež s povprečno ali veliko vsebnostjo kislin in lahkim ali srednje polnim telesom.

Starano:

Videz: čist videz z odtenkom med slamnato in zlato rumeno. Pri vinih s tradicionalnimi izrazi „crianza“, „reserva“ in „gran reserva“ je dovoljen odtenek stare zlato rumene barve.

Aroma: prisotnost arom drugega svežega sadja ali sadja v kompotu skupaj z aromami, nastalimi zaradi staranja v hrastovini. Prisotnost aroma sadja pri vinih „reserva“ in „gran reserva“ ni nujna.

Okus: uravnotežen in svež s povprečno ali veliko vsebnostjo kislin in lahkim ali srednje polnim telesom.

Najvišja vsebnost hlapnih kislin:

0,65 g/l za neprevreta vina, ki niso starana v sodih (10,83 miliekvivalenta na liter)

0,8 g/l za neprevreta vina, ki niso starana v sodih (13,33 miliekvivalenta na liter)

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 11 Najnižja vsebnost skupnih kislin 4,5 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) 10,83 Najvišja vsebnost skupnega žveplovega dioksida (v miligramih na liter) 180

5. Enološki postopki

a. Osnovni enološki postopki

Pridelovalne prakse

Da bi se parcele štele za vinogradniške parcele za pridelavo grozdja pod ZOP „Ribera del Duero“, morajo biti v vsaj tretji dobi rasti po zasaditvi.

Pridelovalne prakse

Najmanjša gostota za nove rastline je 2 000 vinskih trt na hektar.

Posebni enološki postopki

19,1 ° Brix (11 ° Beaumé) za rdeče sorte in 17,9 ° Brix (10,5 ° Beaumé) za bele sorte.

Posebni enološki postopki

Ne več kot 72 litrov vina ali mošta za vsakih 100 kg pobranega grozdja.

Pogoji staranja

Posebni enološki postopki

„CRIANZA“: rdeča vina z najkrajšim obdobjem staranja 24 mesecev, od tega morajo biti vsaj 12 mesecev v hrastovih sodih. Vina rosé/„clarete“ in bela vina z najkrajšim obdobjem staranja 18 mesecev, od tega morajo biti vsaj šest mesecev v hrastovih sodih.

„RESERVA“: rdeča vina z najkrajšim obdobjem staranja 36 mesecev, od tega morajo biti vsaj 12 mesecev v hrastovih sodih, preostali čas pa v steklenici. Vina rosé/„clarete“ in bela vina z najkrajšim obdobjem staranja 24 mesecev, od tega morajo biti vsaj šest mesecev v hrastovih sodih, preostali čas pa v steklenici.

„GRAN RESERVA“: rdeča vina z najkrajšim obdobjem staranja 60 mesecev, od tega morajo biti vsaj 24 mesecev v hrastovih sodih, preostali čas pa v steklenici. Vina rosé/„clarete“ in bela vina se morajo starati najmanj 48 mesecev, od tega morajo biti vsaj šest mesecev v hrastovih sodih, preostali čas pa v steklenici.

Pogoji staranja

Posebni enološki postopki

Izraz „ROBLE/BARRICA“

Rdeča vina, vino rosé/„clarete“ in bela vina, ki se morajo vsaj tri mesece starati v sodu.

Pogoji staranja

Posebni enološki postopki

Za vina „crianza“, „reserva“ in „gran reserva“ hrastovi sodi z največjo prostornino 330 litrov.

Za vina „roble/barrica“ največ 600 litrov.

Pomembne omejitve pri proizvodnji vin

Pri proizvodnji vin, ki jih zajema ZOP „RIBERA DEL DUERO“, je treba upoštevati naslednje deleže sort za posamezno vrsto vina:

Rdeča vina: vsebujejo najmanj 95 % grozdja iz sort rdečega grozdja, odobrenih v tej specifikaciji proizvoda. Delež sort tempranillo, tinto fino ali tinta del país ne sme biti manjši kot 75 %.

Vina rosé/„clarete“: proizvedena morajo biti iz najmanj 50 % sort rdečih vin, odobrenih v tej specifikaciji.

Bela vina: proizvedena morajo biti iz najmanj 75 % sorte albillo mayor.

b. Največji donosi

RDEČE SORTE

7 000 kilogramov grozdja na hektar

RDEČE SORTE

50,4 hektolitra na hektar

BELE SORTE

9 500 kilogramov grozdja na hektar

BELE SORTE

68,4 hektolitra na hektar

6. Razmejeno geografsko območje

POKRAJINA BURGOS: ADRADA DE HAZA, ANGUIX, ARANDA DE DUERO (LA AGUILERA y SINOVAS), BAÑOS DE VALDEARADOS, BERLANGAS DE ROA, CALERUEGA, CAMPILLO DE ARANDA, CASTRILLO DE LA VEGA, LA CUEVA DE ROA, FRESNILLO DE LAS DUEÑAS, FUENTECEN, FUENTELCESPED, FUENTELISENDO, FUENTEMOLINOS, FUENTENEBRO, FUENTESPINA, GUMIEL DE IZÁN, GUMIEL DE MERCADO, HAZA, HONTANGAS, HONTORIA DE VALDEARADOS, LA HORRA, HOYALES DE ROA, MAMBRILLA DE CASTREJÓN, MILAGROS, MORADILLO DE ROA, NAVA DE ROA, OLMEDILLO DE ROA, PARDILLA, PEDROSA DE DUERO (BOADA DE ROA, GUZMÁN, QUINTANAMANVIRGO y VALCABADO DE ROA), PEÑARANDA DE DUERO (CASANOVA), QUEMADA, QUINTANA DEL PIDIO, ROA, SAN JUAN DEL MONTE, SAN MARTÍN DE RUBIALES, SANTA CRUZ DE LA SALCEDA, LA SEQUERA DE HAZA, SOTILLO DE LA RIBERA (PINILLOS DE ESGUEVA), TERRADILLOS DE ESGUEVA, TORREGALINDO, TÓRTOLES DE ESGUEVA (VILLOVELA DE ESGUEVA), TUBILLA DEL LAGO, VADOCONDES, VALDEANDE, VALDEZATE, LA VID Y BARRIOS (GUMA y ZUZONES), VILLAESCUSA DE ROA, VILLALBA DE DUERO, VILLALBILLA DE GUMIEL, VILLANUEVA DE GUMIEL, VILLATUELDA in ZAZUAR.

POKRAJINA SEGOVIA: ALDEHORNO, HONRUBIA DE LA CUESTA, MONTEJO DE LA VEGA DE LA SERREZUELA in VILLAVERDE DE MONTEJO (VILLALVILLA DE MONTEJO).

POKRAJINA SORIA: ALCUBILLA DE AVELLANEDA (ALCOBA DE LA TORRE y ZAYAS DE BÁSCONES), (ALCUBILLA DEL MARQUÉS), CASTILLEJO DE ROBLEDO, LANGA DE DUERO (ALCOZAR, BOCIGAS DE PERALES, VALDANZO, VALDANZUELO y ZAYAS DE TORRE), MIÑO DE SAN ESTEBAN y SAN ESTEBAN DE GORMAZ (ALDEA DE SAN ESTEBAN, ATAUTA, INES, MATANZA DE SORIA, OLMILLOS, PEDRAJA DE SAN ESTEBAN, PEÑALBA DE SAN ESTEBAN, QUINTANILLA DE TRES BARRIOS, REJAS DE SAN ESTEBAN, SOTO DE SAN ESTEBAN, VELILLA DE SAN ESTEBAN in VILLÁLVARO).

POKRAJINA VALLADOLID: BOCOS DE DUERO, CANALEJAS DE PEÑAFIEL, CASTRILLO DE DUERO, CURIEL DE DUERO, FOMPEDRAZA, MANZANILLO, OLIVARES DE DUERO, OLMOS DE PEÑAFIEL, PEÑAFIEL (ALDEAYUSO, MÉLIDA y PADILLA DE DUERO), PESQUERA DE DUERO, PIÑEL DE ABAJO, PIÑEL DE ARRIBA, QUINTANILLA DE ARRIBA, QUINTANILLA DE ONÉSIMO, RÁBANO, ROTURAS, TORRE DE PEÑAFIEL (MOLPECERES), VALBUENA DE DUERO (SAN BERNARDO) in VALDEARCOS DE LA VEGA.

7. Glavne sorte vinske trte

TEMPRANILLO – TINTA DEL PAIS

TEMPRANILLO – TINTO FINO

ALBILLO MAYOR

8. Opis povezave

1. Vinom tega območja dajejo karakter „terroir“ in podnebni pogoji geografskega območja, opredeljeni v točki 5. Podobnost glavnih sort na območju dokazuje, da ima grozdje, pridelano na tem območju, nekatere prepoznavne značilnosti, na katerih temelji ta podobnost. Prepoznavne lastnosti se izražajo v uravnoteženi naravni vsebnosti kislin v vinih. Pri rdečih vinih je drug prepoznaven dejavnik visoka vsebnost fenolov, pri katerih so opazni modrikasti odtenki antocianinov in vitizinov, pa tudi tanini visoke polimerne kakovosti.

2. Zlasti zaradi visoke povprečne nadmorske višine območja ima podnebje izrazit vpliv na grozdje. Počasno zorenje, kot je opisano zgoraj, v kombinaciji z veliko temperaturno razliko med dnevom in nočjo, je glavni razlog za izjemno rast koristnih sestavin podnevi in zmanjšano presnovno porabo teh sestavin ponoči. Zaradi dolgega zorenja se tudi naravno poveča sladkost taninov.

3. Posledično je območje proizvodnje, ki ga zajema ZOP „RIBERA DEL DUERO“, primerno za pridelavo kakovostnih vin, če je določena zgornja meja za količine v vinogradih in se pozne sorte ne uporabljajo. Območje je zelo sončno – ima več kot 2 400 ur sonca na leto – ter vroče tako poleti kot med rastjo in zorenjem, kar je potrebno za primerno vsebnost polifenolov. Nedvomno gre za območje, ki je primerno le za proizvodnjo kakovostnih vin, pri katerih so potrebne prilagoditve območij zasaditve, sort, vitalnosti rastlin, pridelovalnih praks itd.

4. Naravni pogoji na območju proizvodnje, ki so povezani z ozemljem, podnebjem in vrstami tal, omogočajo optimalen razvoj vinogradov, ki so se z leti posebej prilagodili za ZOP „Ribera del Duero“. Med glavnimi posebnimi pogoji na tem območju, ki so opisani zgoraj, so lastnosti, značilne za razvoj sorte tinto fino na tem območju, ki daje vinom edinstven karakter. Sorta se je prilagodila tako, da je postala domača in zagotavlja surovine, ki izpolnjujejo posebne pogoje za proizvodnjo kakovostnih vin, ki so obstojna (kar se je dokazovalo skozi stoletja in tudi s sedanjim načinom trženja zaščitenih vin) in pri potrošnikih zelo priljubljena. Sorta albillo mayor se lahko šteje za glavno domačo belo sorto tega območja, saj je v regiji zgodovinsko najpogosteje zasajena. Poleg tega so se bela vina na območju tradicionalno že od nekdaj proizvajala na podlagi te sorte.

9. Bistveni dodatni pogoji (pakiranje, označevanje, ostale zahteve)

Stekleničenje na razmejenem območju

Pravni okvir:

nacionalna zakonodaja.

Vrsta dodatnega pogoja:

pakiranje na razmejenem geografskem območju.

Opis pogoja

Postopek proizvodnje vina vključuje stekleničenje in nato staranje vin, zato se lahko organoleptične in fizikalno-kemijske lastnosti, opisane v tej specifikaciji, zagotovijo le, če se vsi postopki ravnanja z vinom izvajajo na območju proizvodnje. Stekleničenje vin, ki jih zajema ZOP „Ribera del Duero“, je eden od ključnih dejavnikov za zagotovitev lastnosti, ki so določene v tej specifikaciji. Posledično ter da se zagotovita kakovost in jamstvo glede porekla in nadzora, se ti postopki izvajajo v vinskih kleteh v registriranih polnilnicah na območju proizvodnje.

Zahteve za označevanje

Pravni okvir:

pravo EU.

Vrsta dodatnega pogoja:

dodatne določbe o označevanju.

Opis pogoja

Vsa zaščitena vina morajo imeti nalepko, na kateri je navedena geografska označba „Ribera del Duero“.

Tradicionalni izraz, ki nadomešča ZOP, je „označba porekla“ (OP).

Zahteve za označevanje

Pravni okvir:

zagotovi ga organ, ki upravlja ZOP/ZGO, če tako določa država članica.

Vrsta dodatnega pogoja:

dodatne določbe o označevanju.

Opis pogoja

Za zaščitena vina se lahko uporabljajo tradicionalni izrazi „CRIANZA“, „RESERVA“ in „GRAN RESERVA“, če so izpolnjeni pogoji staranja iz specifikacije (oddelek 3(b)(2)).

Za zaščitena vina se lahko uporablja izraz „ROBLE/BARRICA“, če so izpolnjeni pogoji staranja iz specifikacije (oddelek 3(b)(2)).

Zahteve za označevanje

Pravni okvir:

zagotovi ga organ, ki upravlja ZOP/ZGO, če tako določa država članica.

Vrsta dodatnega pogoja:

dodatne določbe o označevanju.

Opis pogoja

Za vina, zaščitena z ZOP „RIBERA DEL DUERO“, se lahko kot neobvezna označba uporablja geografsko ime katere koli manjše geografske lokacije (naselij) s seznama iz točke 5 tega dokumenta, če je 85 % grozdja, uporabljenega pri proizvodnji vina, s parcel na označenih manjših geografskih lokacijah.

Povezava na specifikacijo proizvoda

www.itacyl.es/documents/20143/342640/Ppta+Mod+PCC+DO+RIBERA+Rev+3.docx/77b3b8ce-6ae7-0506-4314-1a47654af80a

(1) UL L 9, 11.1.2019, str. 2.

(*1) 0,833 miliekvivalenta na liter za vsak odstotek vsebnosti alkohola za vina, starana največ eno leto. Vina, starana več kot eno leto, ne smejo preseči zgornje meje, ki se izračuna na naslednji način: 1 g/l do 10 vol. % alkohola, kar se poveča za 0,06 g/l za vsak odstotek vsebnosti alkohola nad 10 vol. %.

(*2) 0,833 miliekvivalenta na liter za vsak odstotek vsebnosti alkohola za vina, starana največ eno leto. Vina, starana več kot eno leto, ne smejo preseči zgornje meje, ki se izračuna na naslednji način: 1 g/l do 10 vol. % alkohola, kar se poveča za 0,06 g/l za vsak odstotek vsebnosti alkohola nad 10 vol. %.

(*3) 0,833 miliekvivalenta na liter za vsak odstotek vsebnosti alkohola za vina, starana največ eno leto. Vina, starana več kot eno leto, ne smejo preseči zgornje meje, ki se izračuna na naslednji način: 1 g/l do 10 vol. % alkohola, kar se poveča za 0,06 g/l za vsak odstotek vsebnosti alkohola nad 10 vol. %.

(*4) 0,833 miliekvivalenta na liter za vsak odstotek vsebnosti alkohola za vina, starana največ eno leto. Vina, starana več kot eno leto, ne smejo preseči zgornje meje, ki se izračuna na naslednji način: 1 g/l do 10 vol. % alkohola, kar se poveča za 0,06 g/l za vsak odstotek vsebnosti alkohola nad 10 vol. %.